REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj 06-2/548-21

24. decembar 2021. godine

B e o g r a d

**ZAPISNIK**

**15 SEDNICE ODBORA ZA OBRAZOVANjE, NAUKU,**

**TEHNOLOŠKI RAZVOJ I INFORMATIČKO DRUŠTVO,**

**ODRŽANE 20. DECEMBRA 2021. GODINE**

Sednica je počela u 10,30 časova.

Sednicom je predsedavao prof. dr Marko Atlagić, zamenik predsednika Odbora.

Sednici su prisustvovali članovi Odbora: Miloš Banđur, Milica Dačić, Nevena Đurić, Nataša Jovanović, doc. dr Mihailo Jokić, Bratislav Jugović, Dunja Simonović Bratić, Milijana Sakić, Goran Spasojević, prof. dr Ljubiša Stojmirović i Samira Ćosović.

Sednici je prisustvovala i zamenica člana Odbora Svetlana Milijić (Vladica Maričić).

Sednici nisu prisustvovali članovi Odbora: Nandor Kiš, Sofija Maksimović, Vladica Maričić, i Života Starčević, kao ni njihovi zamenici.

Sednici nije prisustvovao prof. dr Jahja Fehratović, zamenik člana Odbora.

Sednici su, na poziv zamenika predsednika Odbora, prisustvovali i predstavnici Ministarstva prosvete, nauke i tehnološkog razvoja: Branko Ružić, prvi potpredsednik Vlade i ministar, prof. dr Marijana Dukić Mijatović i Ivica Radović, državni sekretari, Saša Lazović, Milan Pašić, Miloš Blagojević i Jasmina Jovanović, pomoćnici ministra, Zoran Kostić, posebni savetnik ministra, Ljiljana Nenadović, Slobodanka Popić i Gordana Radovanović, pravnice u Ministarstvu.

Zamenik predsednika Odbora, prof. dr Marko Atlagić je na početku sednice konstatovao da postoji kvorum za rad i odlučivanje.

Na predlog zamenika predsednika, Odbor je jednoglasno, usvojio sledeći dnevni red::

Dnevni red:

1. Razmatranje Predloga zakona o inovacionoj delatnosti, u načelu, koji je podnela Vlada (broj: 011-2069/21, od 19. novembra 2021. godine);
2. Razmatranje Predloga zakona o izmenama i dopunama Zakona o srednjem obrazovanju i vaspitanju, u načelu, koji je podnela Vlada (broj: 011-2146/21, od 26. novembra 2021. godine);
3. Razmatranje Predloga zakona o izmenama i dopunama Zakona o predškolskom vaspitanju i obrazovanju, u načelu, koji je podnela Vlada (broj: 011-2147/21, od 26. novembra 2021. godine);
4. Razmatranje Predloga zakona o izmenama i dopunama Zakona o osnovama sistema obrazovanja i vaspitanja, u načelu, koji je podnela Vlada (broj: 011-2148/21, od 26. novembra 2021. godine);
5. Razmatranje Predloga zakona o izmenama i dopunama Zakona o osnovnom obrazovanju i vaspitanju, u načelu, koji je podnela Vlada (broj: 011-2149/21, od 26. novembra 2021. godine);
6. Razmatranje Predloga zakona o izmenama i dopunama Zakona o prosvetnoj inspekciji, u načelu, koji je podnela Vlada (broj: 011-2150/21, od 26. novembra 2021. godine);
7. Razmatranje Informacije o radu Ministarstva prosvete, nauke i tehnološkog razvoja za period april – jun 2021. godine (broj: 02-696/21-2, od 16. jula 2021. godine);
8. Razmatranje Informacije o radu Ministarstva prosvete, nauke i tehnološkog razvoja za period jul – septembar 2021. godine (broj: 02-696/21-3, od 3. novembra 2021. godine).

Pre prelaska na rad po utvrđenom dnevnom redu, **usvojeni su zapisnici**: sa **8. sednice** Odbora koja je održana 17. maja 2021. godine (12 glasova – ZA), sa **9. sednice** Odbora, koja je održane 23. juna 2021. godine (jednoglasno, 13 glasova – ZA), sa **10. sednice** Odbora, koja je održana 29. juna 2021. godine (jednoglasno, 13 glasova – ZA), sa **11. sednice** Odbora, koja je održana 21. jula 2021. godine (jednoglasno, 13 glasova – ZA), sa **12. sednice** Odbora, koja je održana 5. oktobra 2021. godine (jednoglasno, 13 glasova – ZA), sa **13. sednice** Odbora, koja je održana 10. novembra 2021. godine (jednoglasno, 13 glasova – ZA) i sa **14. sednice** Odbora, koja je održana 18. novembra 2021. godine (jednoglasno, 13 glasova – ZA).

Ministar Branko Ružić, predstavnik predlagača, predložio je da se rasprava objedini u dve celine: na deo koji se tiče zakonskih predloga i deo u kome se predstavljaju Izveštaji ministarstva, što je Odbor prihvatio.

PRVA DO ŠESTE TAČKE DNEVNOG REDA:

Uvodne napomene po ovim objedinjenim tačkama dnevnog reda izneo je Branko Ružić, prvi potpredsednik Vlade i ministar prosvete, nauke i tehnološkog razvoja. U svom izlaganju je naveo, da u ovom setu ima šest zakona, među kojima je pet predloga o izmenama i dopunama zakona (radi usklađivanja sa ciljevima i reformom obrazovanja i vaspitanja) i Predlog Zakona o inovacionoj delatnosti i da će najbitnije pojedinosti o svakom zakonu ukratko obrazložiti, zbog predviđenog vremena i da će svi predstavnici Ministrstva biti na raspolaganju članovima Odbora kako bi razjasnili eventualne nedoumice i odgovorili na pitanja narodnih poslanika.

Inovaciona delatnost jeprvi put uređena sistemskim zakonom 2005. godine, a potom 2012. i 2013. godine su urađene izmene koje nisu bile suštinske. **Predlog Zakona o inovacionoj delatnosti** je urađen po planu VRS, jer je važno da se inovacioni sistem Republike Srbije uključi u Evropski istraživački prostor i Inovacionu uniju. Inovacioni sistem se usmerava prema istraživanjima koja za rezultat imaju inovativne proizvode i procese koji u konačnom podstiču privredni i društveni razvoj. Istovremeno, ideja je da se otklone prepreke za pristup finansijskim sredstvima i da se da podsticaj transferu tehnologija u privredu. Kao zemlja kandidat za članstvo u Evropskoj uniji, Srbija sprovodi potrebne reforme i aktivnosti kako bi se priključila Evropskom istraživačkom prostoru (ERA). Kao primere dobre prakse, uvedeni su novi subjekti nacionalnog inovacionog sistema, moderne terminologije poput startapova, spinofova koji su grupisani pod inovativne subjekte, tzv. „poslovne anđele“, tačnije fizička lica koja ulažu sopstveni novac u inovacije. Uspostavlja se i novi registar subjekata nacionalnog inovacionog sistema čime se širi nadležnost Fonda za inovacionu delatnost.

**Izmenama i dopunama Zakona o srednjem obrazovanju i vaspitanju** se rešavaju određeni koraci u punoj primeni projekta Državna matura, ali se time i ostvaruje kontinuitet sa učenicima osnovnih škola čije zdravstveno stanje je teško i nalaze se na kućnom ili bolničkom lečenju, pa se ovim Predlogom precizira nastava na daljinu. Još jedna potreba koja je proistekla iz prakse je i upis učenika koji su osnovno obrazovanje i vaspitanje, ili jedan od poslednja dva razreda osnovnog obrazovanja i vaspitanja završili u inostranstvu ili u stranoj školi u Republici Srbiji, kao i upis radi prekvalifikacije, dokvalifikacije, specijalističkog ili majstorskog obrazovanja. Pored toga, izmenama je predloženo da redovan učenik koji pohađa program internacionalne mature, može da pohađa i deo programa za smer gimnazije ili obrazovni profil, u svojstvu redovnog učenika. Ovom izmenom će se učenicima omogućiti da steknu uporedo dva programa srednjeg obrazovanja i vaspitanja, ukoliko iskažu takav zahtev, a regulisano je i ocenjivanje i pravo izlaska na Državnu maturu.

**U oblasti predškolskog vaspitanja i obrazovanja** je Ministrstvoželelo da pruži mogućnost ostvarivanja programa na stranom jeziku, tačnije dvojezičnu nastavu (na stranom jeziku i na srpskom jeziku ili na stranom jeziku i na jeziku nacionalne manjine), čime se ne ograničava pravo dece da uče i drugi strani jezik ukoliko to žele. Takođe, propisana je evidenciju o detetu, a povodom jedinstvenog obrazovnog broja (JOB). Podatak o JOB-u se unosi u evidenciju koju ustanova vodi u štampanom i/ili elektronskom obliku, kao i obrasce javnih isprava koje izdaje.

Predloženim **izmenama i dopunama Zakona o osnovama sistema obrazovanja i vaspitanja** se blagovremeno stvoraju uslovi za efikasnu i stručnu pripremu za realizaciju ispita kojima se završava određeni nivo obrazovanja - završni ispit na kraju osnovnog obrazovanja i vaspitanja, završni ispit u srednjem obrazovanju i vaspitanju i na opštu, stručnu i umetničku maturu.

Zbog toga je važno je da se pri Zavodu za vrednovanje kvaliteta obrazovanja i vaspitanja formira Centar za ispite, a što je u skladu sa Akcionim planom za period od 2021. do 2023. godine, za sprovođenje Strategije razvoja obrazovanja i vaspitanja u Republici Srbiji do 2030. godine. Ovaj Predlog zakona sadrži i zaštitne odredbe kojima se utvrđuje pravo na rad bez licence u predškolskoj ustanovi za medicinske sestre, pod određenim uslovima, kao i pravo da nastavnici, vaspitači i stručni saradnici koji su u skladu sa ranije važećim propisima, zasnovali radni odnos u ustanovi za učenike sa smetnjama u razvoju i invaliditetom bez uverenja o stručnoj defektološkoj osposobljenosti, da mogu da obavljaju obrazovno-vaspitni rad i dalje, ako ispunjavaju određene uslove.

**Predlogom zakona o izmenama i dopunama Zakona o osnovnom obrazovanju i vaspitanju** je fokus stavljen na osnovne muzičke škole, koje mogu u izuzetnim slučajevima da ostvaruju i program srednjeg muzičkog obrazovanja i vaspitanja. Uvođenje ove mogućnosti znači racionalnije i efikasnije postupanje u situacijama kada na teritoriji jedinice lokalne samouprave postoji osnovna muzička škola i postoji veliko interesovanje da učenici nastave srednje muzičko obrazovanje. S obzirom na to da zakonom nije predviđena mogućnost da se osnovna škola verifikuje za ostvarivanje programa srednjeg obrazovanja, pristupa se osnivanju srednje muzičke škole kao drugog pravnog lica, što nije racionalan i efikasan način u odgovoru na potrebe i interesovanja učenika. Precizirane su i obaveze roditelja, odnosno drugog zakonskog zastupnika da osim što je dužan da obezbedi da učenik redovno pohađa nastavu, dužan je i da obavesti školu o razlozima eventualnog izostajanja učenika sa nastave, iz razloga što postoje i objektivne okolnosti u kojima roditelj ne može u roku od tri dana da obezbedi da učenik nastavi da redovno pohađa nastavu. Izvršena je dopuna Zakona novim članom koji se odnosi na priznavanje stranih školskih isprava, tako što se predviđa da stranu školsku ispravu priznaje ENIC/NARIC centar, iz razloga blagovremenog i pravilnog postupanja škola, odnosno roditelja učenika.

**Izmene i dopune Zakona o prosvetnoj inspekciji** preciziraju delovanje u odnosu na nadzor nad primenom Zakona o nauci i istraživanjima, Zakona o Nacionalnom okviru kvalifikacija Republike Srbije i Zakona o dualnom modelu obrazovanja u visokoškolskim ustanovama, omogućavaju ovim subjektima nabavku službene odeće i obuće i mogućnost ovlašćenja i poveravanje poslova inspekcijskog nadzora opštinama, odnosno gradovima, odnosno pokrajini u smislu preciziranja ovlašćenja republičkog prosvetnog inspektora na osnovu zakona.

SEDMA I OSMA TAČKA DNEVNOG REDA:

Uvodne napomene po ove dve tačke dnevnog reda izneo je Branko Ružić, prvi potpredsednik Vlade i ministar prosvete, nauke i tehnološkog razvoja. Ove dve tačke dnevnog reda odnose se na rad Ministrstva za periode april – jun i jul – septembar tekuće godine. Svi članovi Odbora su blagovremeno dobili kompletne izveštaje koji su vrlo detaljni. Od svega navedenog u izveštajnim periodima, kao najvažnije je potrebno napomenuti da je Ministrstvo u **periodu od aprila do juna** pripremilo više od 30 pravilnika, realizovan je javni poziv za dodelu finansijskih sredstava za unapređenje uslova rada učeničkih zadruga (5.800.000,00 dinara za 2 ustanova, prijavljeno 46), uspešno realizovana nabavka besplatnih udžbenika, donet Zakon o izmenama i dopunama Zakona o srednjem obrazovanju i vaspitanju, izrađen konkurs za upis učenika u prvi razred SŠ za školsku 2021/2022, organizovan Završni ispit za odrasle polaznike u OŠ po modelu FOOO (funkcionalno osnovno obrazovanje odraslih), doneti su Zakon o visokom obrazovanju i Zakon studentskom organizovanju i 6 odluka, 11 rešenja o usvajanju standarda u oblasti dualnog obrazovanja, osnovana je Visoka škola strukovnih studija Vazduhoplovne akademije, sve je uspešno realizovano oko pripreme za smeštaj i ishranu učenika i studenata u domove, imali smo konkurs za dodelu dotacija studentskim udruženjima, za dodelu učeničkih i studentskih stipendija i kredita, kao i stipendija za nadarene učenike i studente. Kroz program „Modernizacija škola“ ukupno je završeno 9 objekata, a primopredaja izvršena sa 7.

Republički prosvetni inspektori su obavili 533 kontrole postupanja ustanova.

Zbog pandemije nisu u potpunosti realizovani bilateralni projekti. Započeto formiranje Državne komisije za saradnju sa CERN sa predstavnicima više resornih ministarstava, nastavljena je realizacija na 33 projekata u okviru IPA 2014 (sektor konkurentnosti), započet je nov projekat u okviru IPA 2018 „Povećanje inovacionih kapaciteta i tehnološke spremnosti malih i srednjih preduzeća“, a na Vladi je usvojen Akcioni plan Strategije pametne specijalizacije 2011/2022. Rad istraživača je podržan kroz 5 programa u okviru kojih se realizuje 11 programskih aktivnosti. Sufinansirano je izdavanje 186 naučnih časopisa i 59 monografija i 79 naučnih skupova, kao i programske aktivnosti Petnice i Tršića.

Sprovedena je procedura za izbor članova Naučnog saveta Fonda za nauku RS.

U cilju daljeg razvoja ljudskih i manjinskih prava u obrazoavnju usvojeni su reformisani programi nastave i učenja za stručne škole i gimnazije, obezbeđeno je više od 2000 uređaja za 30 najugroženijih škola u kojima se obrazuju romski učenici (Unicef), 250 laptopova za pedagoške asistente i 5000 evra za za formiranje Kluba za učenje gde će deca imati uslove za *online* učenje, ukoliko za to nemaju uslove kod kuće.

Započela je sa radom i platforma „Čuvam te“ nacionalna platforma za prevenciju i zaštitu od nasilja u školama.

U izveštajnom periodu od **jula do septembra** je pripremljeno 50 pravilnika, sprovedena je nabavka digitalnih sadržaja za digitalne udžbenike, potpisan je sporazum sa MZŽS „Uloga učenika u zaštiti životne sredine i promovisan sa MOD vojni poziv kroz Konkurs „Naš vojnik, naš heroj“. Osnovani su Obrazovno naučni centri odlukom Vlade na Jastrepcu, u Jagodini, u Vranju, i pokrenuta je procedura za Goliju.

U ovom periodu je sproveden upis učenika u srednje škole, doneti su pravilnici školama za postupanje u situaciji izazvanoj pandemijom i doneto je pet rešenja o usvajanju stadndarda kvalifikacija u oblasti dualnog obrazovanja. Pripremljeni su konkursi za dodelu stipendija i kredita za učenike srednjih škola, studente i izuzetno nadarene učenike i studente. Nastavljena je realizacija ugovora na izgradnji objekta o kojima je već bilo reči i započeto je formiranje Šumadijske akademije u Kniću – Obrazovno-istraživački centar.

Republički prosvetni inspektori su u pomenutom periodu obavili 369 kontrola postupanja ustanova i 60 kontrola ostvarivanja zaštite prava deteta i učenika, a u VŠU 15 vanrednih i 13 kontrolnih nadzora i 6 redovnih.

Sufinansirano je 29 istraživača za učešće u radu na naučnim skupovima u inostranstvu, finansirano je 42 završne izrade i odbrane doktorskih disertacija, sufinansirano je 69 naučnih skupova i 14 kolektivnih članarina u međunarodnim naučnim udruženjima. Izrađen je i konačan tekst Izveštaja o stanju u nauci u 2020. godini sa preporukama za unapređenje. Takođe, formirane su digitalne biblioteke sa Unicefom, a i pripremljene su i obuke za 900 nastavnika iz 30 škola i obezbeđen im je mobilni internet za korišćenje biblioteke.

Nakon završenog izlaganja ministra, u diskusiji su učestvovali: Miloš Banđur, prof dr. Marko Atlagić i Dunja Simonović Bratić.

Miloš Banđur je izneo primedbe u vezi sa redosledom predloga zakona koji su na dnevnom redu ove sednice Odbora, kao i na trenutak održavanja sednice Odbora, jer smatra da sednice Odbora ne smeju da se održavaju dan pre, ili na sam dan zasedanja Narodne skupštine, naročito kada je u pitanju razmatranje predloga zakona, jer se na taj način narodni poslanici i rad Odbora dovode „pred svršen čin“, tako što nije moguće intervenisati blagovremeno ukoliko Predlozi zakona imaju određenih manjkavosti. To nije slučaj sa ovim setom predloga zakona, jer su oni dobro pripremljeni i nema potrebe za nekom intervencijom Odbora. Takođe, narodni poslanik je izneo i primedbe na rad određenih obrazovnih institucija, kao i na rad nastavnika u *„online*“nastavi, u gradu Nišu.

Prof. dr Marko Atlagić je istakao da je od ranije određeno da se sednice Odbora održavaju dan ranije ili na sam dan zasedanja Narodne skupštine iz finansijskih i drugih razloga, jer narodni poslanici već dolaze na zasedanje Narodne skupštine i nema dodatnih troškova. Kada je pitanju slaganje dnevnog reda za sednice Odbora, to se radi prema predloženom dnevnom redu Narodne skupštine i prema datumu kada su pristigli u skupštinsku proceduru. Predstavljeni predlozi zakona su reformski i u predstavljenom izveštajnom periodu, Ministarstvo prosvete, svi nastavnici i profesori su dali svoj maksimum u ovim teškim okolnostima i uslovima za rad, zbog pandemije. Kada su propusti u radu u pitanju, njih uvek može da bude i potrebno je ukazati na njih, da bi se blagovremeno reagovalo.

Dunja Simonović Bratić je ukazala na određen propust kada je dualno obrazovanje u pitanju. Naime, deca koja krenu u školu ranije, sa šest godina, sa 14 godina praktično zasnivaju radni odnos, što nije zakonom dozvoljeno, jer se po Zakonu, u proces dualnog obrazovanja ulazi sa navršenih 15 godina, što je u skladu sa Zakonom o radu. Potrebno je pravno regulisati ovaj nedostatak, a to je možda i moguće sada, određenim amandmanom Odbora. Ukoliko to nije moguće uraditi sada, potrebno je obratiti pažnju na to u nekom budućem periodu.

Nakon završene diskusije, pristupilo se glasanju o svakoj tački dnevnog reda pojedinačno:

Prva tačka dnevnog reda: Odbor je jednoglasno (13 glasova ZA), **odlučio** **da prihvati Predlog zakona o inovacionoj delatnosti, u načelu**.

Druga tačka dnevnog reda: Odbor je jednoglasno (13 glasova ZA), **odlučio da prihvati Predlog zakona o izmenama i dopunama Zakona o srednjem obrazovanju i vaspitanju, u načelu**.

Treća tačka dnevnog reda: Odbor je jednoglasno (13 glasova ZA), **odlučio da prihvati Predlog zakona o izmenama i dopunama Zakona o predškolskom vaspitanju i obrazovanju, u načelu**.

Četvrta tačka dnevnog reda: Odbor je jednoglasno (13 glasova ZA), **odlučio da prihvati Predlog zakona o izmenama i dopunama Zakona o osnovama sistema obrazovanja i vaspitanja, u načelu**.

Peta tačka dnevnog reda: Odbor je jednoglasno (13 glasova ZA), **odlučio da prihvati Predlog zakona o izmenama i dopunama Zakona o osnovnom obrazovanju i vaspitanju, u načelu**.

Šesta tačka dnevnog reda: Odbor je jednoglasno (13 glasova ZA), **odlučio da prihvati Predlog zakona o izmenama i dopunama Zakona o prosvetnoj inspekciji, u načelu**.

Sedma tačka dnevnog reda: Odbor je jednoglasno (13 glasova ZA), **odlučio da prihvati Informaciju o radu Ministarstva prosvete, nauke i tehnološkog razvoja za period april – jun 2021. godine**.

Osma tačka dnevnog reda: Odbor je jednoglasno (13 glasova ZA), **odlučio da prihvati Informaciju o radu Ministarstva prosvete, nauke i tehnološkog razvoja za period jul – septembar 2021. godine**.

Izvestilac odbora po svim tačkama dnevnog reda na sednici Narodne skupštine određen je prof. dr Marko Atlagić, zamenik predsednika Odbora.

Sednica je završena u 11,30 časova.

Sednica je tonski snimana.

SEKRETAR ZAMENIK

PREDSEDNIKA ODBORA

Dragan Luković Prof. dr Marko Atlagić